Kultafarmari on virtuaalimaailman kaivosmies.

Työpäivä kestää noin 11 tuntia. Sen sisältö on varsin mekaanista työtä: pelataan turhauttavia pelejä ja tuijotetaan vanhaa putkinäyttöä hämärässä huoneessa. Toiminta on ammattimaista. Peleinä ovat suositut mutta joskin vanhanaikaiset online-pelit kuten Tibia ja RuneScape.

Kultafarmarit saavat palkkansa siitä, että sadoilla toistoilla ja mekaanisella suorittamisella voi ansaita peleissä virtuaalivaluuttaa, varusteita tai muita asioita, jotka auttavat pelissä etenemisessä. Rikkaammat pelaajat ovat valmiita maksamaan näistä eduista.

Tyypillinen kultafarmari asuu yleensä köyhemmässä maassa. Uutistoimisto Bloombergin haastattelemat farmarit ovat Venezuelasta, mutta samaa ammattia harjoitetaan myös mm. Pohjois-Koreassa ja Filippiineillä. He saavat maksun virtuaalimaailmassa tehdystä suorituksestaan yleensä joko kryptovaluuttana tai oikeana rahana.

– Emme ole koskaan ennen tienanneet näin paljon, 29-vuotias Efrain Pena kertoo Bloombergille.

Hän pelaa työkseen Caracasissa sijaitsevassa Mona Pizza -nettikahvilassa. Dollareiksi muutettuna liksa vastaa vain paria dollaria päivässä, mutta kun Venezuelan bolivarin arvo on sukeltanut, dollarin kurssi etenkin mustassa pörssissä on huima. Pena elättää pelaamalla vaimonsa ja lapsensa.

Venezuelan pääkaupungissa Caracasissa sijaitsevan graffitin teksteissä lukee ”nälkä” ja ”diktatuuri”.­

30-vuotias Enegebe Sencion vahvistaa Penan kertomuksen.

– Tämä on häpeällistä. En olisi koskaan uskonut, että pelivaluutta voi olla arvokkaampaa kuin maamme oma valuutta, koodarina aiemmin työskennellyt Sencion kertoo.

Hän on pelannut viimeiset viisi kuukautta lähinnä Tibia-peliä perheensä elättääkseen. Vaikka peli on vuodelta 1997, se ilmoittaa verkkosivuillaan, että pelaajia on maailmanlaajuisesti noin puoli miljoonaa.

Willian Natera, 23, oli aiemmin valtiolla töissä muurarina, mutta alkoi pelata Tibiaa täysipäiväisesti seitsemän kuukautta sitten. Hän ei kaipaa enää takaisin aiempaan pestiin.

– Se oli aasinvirka ja sillä pystyi hädin tuskin maksamaan aamiaisen.

Bloombergin mukaan Venezuelan nettiyhteydet ovat tuskallisen hitaat. Jopa sodan runtelemassa Syyriassa verkkoyhteydet ovat nopeampia. Kultafarmarit työskentelevät yleensä öisin, jolloin verkko toimii hitusen paremmin.

Kultafarmarit ovat peliyhteisöissä usein rankan arvostelun kohteena. Pelit kuten RuneScape laittavat jatkuvasti pelitilejä lukkoon, mikäli niiden havaitaan käyttävän apunaan kultafarmareita. Peliyhtiö kommentoi Bloombergille, ettei se salli tätä toimintaa.

Saattaa kuitenkin olla, että lopulta kultafarmareiden kohtalon sanelee heidän itsensä toiminta. Mitä enemmän he työtään tekevät, sitä suurempi inflaatio pelivaluutoilla on.